»Fy for satan«, råbte en internetaktivist blandt de omkring 30 tilhørere, da dommeren i Retten på Frederiksberg forlængede varetægtsfængslingen af den kendte svenske hacktivist Gottfrid Svartholm Warg frem til 2. april.

Dommeren lagde til grund, at mistankegrundlaget ikke var blevet mindre mod svenskeren for at have hacket sig ind i CSC’s it-system og politiets registre i 2012, at der stadig foreligger en risiko for at påvirke efterforskningen, og at Gottfrid Svartholm Warg før har forladt Sverige før rettergangen i sagen om Pirate Bay, som svenskeren var med til at stifte.

Dørene i sagen var i mandags blevet åbnet af Østre Landsret, hvorfor pressen og internetaktivister var mødt talstærkt op til det, der kaldes danmarkshistoriens største hackersag.